خالد بن معدان

خالد بن معدان رحمۃ اللّٰہ علیہ تابعین میں سے ایک ہیں۔آپ نے 103ھ میں وفات پائی ۔

نام ونسب 
خالد نام، ابو عبداللہ کنیت ، نسب نامہ یہ ہے، خالد بن معدان بن ابی کریب کلابی۔

فضل وکمال 
خالد کو علم و فن کے ساتھ خاص ذوق وشغف تھا اور وہ ان کا مشغلہ حیات بن گیا تھا بحیر کا بیان ہے کہ میں نے ان سے زیادہ علم سے چسپاں رہنے والا نہیں دیکھا  اس ذوق نے ان کو حمص کا ممتاز عالم بنا دیا تھا۔

حدیث 
حدیث کے وہ بڑے حافظ تھے، ستر صحابہ سے ملاقات کا شرف حاصل تھا ان میں سے ثوبان بن بجدد ، ابن عمر، ابن عمرو بن العاصؓ، عتبہ بن عبد سلمیؓ، ابودرداء، معاذ بن جبلؓ، ابوعبیدہؓ ،ابوذر غفاریؓ اور عائشہ صدیقہؓ سے مرسل روایات کی ہیں۔

فقہ 
فقہ میں بھی انہیں پورا درک تھا صحابہ کرام رضوان اللہ علیہم کی جماعت کے بعد فقہائے شام کے تیسرے طبقہ میں ان کا شمار تھا۔

حلقہ درس 
ان کا حلقہ درس بھی تھا، لیکن شہرت سے اس قدر گھبراتے تھے کہ جب حلقہ زیادہ بڑھا تو شہرت کے خوف سے درس و تدریس کی مسند اٹھا دی۔

تلامذہ 
ان کے تلامذہ میں بحیر بن سعید ، محمد بن ابراہیم تیمی، ثور بن یزید، حریز بن عثمان ، عامر بن حشیب، حسان بن عطیہ اور فضیل بن فضالہ وغیرہ لائق ذکر ہیں۔

کتابت علم 
انہوں نے اپنے تمام معلومات قلم بند کر لیے تھے، ان کے تلمیذ بحیر کا بیان ہے کہ ان کا سارا علم ایک مصحف میں تھا۔

ارباب علم کا اعتراف 
اس عہد کے بڑے بڑے ائمہ ان کے علمی کمالات کے معترف تھے۔ سفیان ثوری کہتے تھے کہ میں خالد بن معدان پر کسی کو ترجیح نہیں دیتا۔(ایضاً) امام اوزاعی ان کی بڑی عظمت کرتے تھے اور لوگوں کو ان کی لڑکی عبدہ کے پاس بھیج کر ان کے طریقے معلوم کراتے تھے۔

عبادت 
اس علم کے ساتھ وہ عمل کی دولت سے بھی مالا مال تھے، ابن حبان ان کو بہترین خدا کے بندوں میں لکھتے ہیں  دن بھر میں ستر ہزار تسبیحیں پڑھتے تھے۔  عبادت و ریاضت کا نشان پیشانی پر تاباں تھا۔

موت کا ذوق 
موت خاصانِ خدا کے لیے پیام وصل ہے ،اس لیے خالد اس سے خوفزدہ ہونے کے بجائے اس کے شائق رہتے تھے ؛چنانچہ کہتے تھے کہ اگر موت کوئی ایسا علم ہوتی جس کی جانب مسابقت کی جاسکتی ،تو میں سب سے پہلے اس کے پاس پہنچتا اور اس شخص کے سوا جو اپنی قوت سے آگے بڑھ جاتا اور کوئی مجھ سے بازی نہ لے جا سکتا۔

وفات 
یزید بن عبدالملک کے عہد میں یہ ذوق پورا ہوا اور 103ھ میں وفات پائی وفات کے دن روزے سے تھے۔

حوالہ جات